CELEX: 32021D1363
Language: et
Date: 2021-07-08 00:00:00
Title: Komisjoni otsus (EL) 2021/1363, 8. juuli 2021, millega lubatakse Soomel pikendada teatavaid Euroopa Parlamendi ja nõukogu määruse (EL) 2021/267 artiklites 2, 16 ja 17 sätestatud ajavahemikke (teatavaks tehtud numbri C(2021) 4976) (ainult ingliskeelne tekst on autentne)

16.8.2021   
               
               
                  ET
               
               
                  Euroopa Liidu Teataja
               
               
                  L 293/22
               
            
         KOMISJONI OTSUS (EL) 2021/1363,
         8. juuli 2021,
         millega lubatakse Soomel pikendada teatavaid Euroopa Parlamendi ja nõukogu määruse (EL) 2021/267 artiklites 2, 16 ja 17 sätestatud ajavahemikke
         
            
               (teatavaks tehtud numbri C(2021) 4976)
            
         
         (ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2021. aasta määrust (EL) 2021/267, milles sätestatakse COVID-19 kriisi jätkumisega seoses ajutised erimeetmed, mis käsitlevad teatavate tunnistuste, litsentside ja lubade uuendamist või pikendamist, korraliste kontrollide ja jätkuõppe edasilükkamist teatavates transpordialaste õigusaktide valdkondades ning määruses (EL) 2020/698 osutatud teatavate ajavahemike pikendamist, (1) eriti selle artikli 2 lõiget 8, artikli 9 lõiget 4, artikli 10 lõiget 4, artikli 11 lõiget 4, artikli 12 lõiget 5, artikli 16 lõiget 4 ja artikli 17 lõiget 4,
         ning arvestades järgmist:
         
                     (1)
                  
                  
                     Määruse (EL) 2021/267 artikli 2 lõikega 1 pikendatakse tähtaegu, mis on ette nähtud kutseoskuse tunnistuse omanikele jätkuõppe läbimiseks ning mis oleksid lõppenud või lõpeksid ajavahemikul 1. septembrist 2020 kuni 30. juunini 2021. Kõnealuse määruse artikli 2 lõikega 3 pikendatakse liidu ühtlustatud koodi „95“ märke kehtivust.
                  
               
                     (2)
                  
                  
                     Määruse (EL) 2021/267 artikli 2 lõikega 5 pikendatakse Euroopa Parlamendi ja nõukogu direktiivi 2003/59/EÜ (2) II lisas osutatud juhi kutsetunnistuse kehtivust, mis oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (3)
                  
                  
                     Määruse (EL) 2021/267 artikli 9 lõikega 1 pikendatakse Euroopa Parlamendi ja nõukogu direktiivi (EL) 2016/798 artikli 10 lõikes 13 (3) osutatud ühtsete ohutustunnistuste uuendamise tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (4)
                  
                  
                     Määruse (EL) 2021/267 artikli 9 lõikega 2 pikendatakse direktiivi (EL) 2016/798 artikli 12 lõikes 2 osutatud ohutuslubade kehtivust, mis oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (5)
                  
                  
                     Määruse (EL) 2021/267 artikli 10 lõikega 1 pikendatakse Euroopa Parlamendi ja nõukogu direktiivi 2004/49/EÜ5 (4) artikli 10 lõikes osutatud ohutustunnistuste uuendamise tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (6)
                  
                  
                     Määruse (EL) 2021/267 artikli 10 lõikega 2 pikendatakse direktiivi 2004/49/EÜ artikli 11 lõikes 2 osutatud ohutuslubade uuendamise tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (7)
                  
                  
                     Määruse (EL) 2021/267 artikli 11 lõikega 1 pikendatakse vedurijuhilubade kehtivust, mis oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (8)
                  
                  
                     Määruse (EL) 2021/267 artikli 11 lõikega 2 pikendatakse vedurijuhiloa omanike korralise kontrolli tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (9)
                  
                  
                     Määruse (EL) 2021/267 artikli 12 lõikega 1 pikendatakse korrapärase läbivaatamise tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (10)
                  
                  
                     Määruse (EL) 2021/267 artikli 12 lõikega 2 pikendatakse ajutiste tegevuslubade kehtivust, mis oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (11)
                  
                  
                     Määruse (EL) 2021/267 artikli 16 lõikega 1 pikendatakse sadamarajatise turvalisuse perioodilise ülevaatuse tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (12)
                  
                  
                     Määruse (EL) 2021/267 artikli 16 lõikega 2 pikendatakse Euroopa Parlamendi ja nõukogu määruse (EÜ) nr 725/2004 (5) III lisa B osa punktides 13.7 ja 18.6 osutatud eri tüüpi õppuste läbiviimise 18-kuulisi tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (13)
                  
                  
                     Määruse (EL) 2021/267 artikli 17 lõikega 1 pikendatakse sadamate turvalisuse hindamiste ja sadamate turvalisuse plaanide läbivaatamise tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (14)
                  
                  
                     Määruse (EL) 2021/267 artikli 17 lõikega 2 pikendatakse õppuste läbiviimise 18-kuulisi tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (15)
                  
                  
                     Soome esitas 27. mai 2021. aasta kirjas põhjendatud taotluse saada luba pikendada määruse (EL) 2021/267 artikli 2 lõigetes 1, 3 ja 5, artikli 9 lõigetes 1 ja 2, artikli 10 lõigetes 1 ja 2, artikli 11 lõigetes 1 ja 2, artikli 12 lõigetes 1 ja 2, artikli 16 lõigetes 1 ja 2 ning artikli 17 lõigetes 1 ja 2 sätestatud teatavaid ajavahemikke ja tähtaegu. Soome esitas oma taotluse toetuseks lisateavet 1., 7., 10. ja 14. juunil 2021.
                  
               
                     (16)
                  
                  
                     Põhjendatud taotlusega taotleb Soome esiteks luba nelja kuu võrra pikendada määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) selle sätte ja kõnealuse määruse artikli 2 lõigete 3 ja 5, artikli 9 lõigete 1 ja 2, artikli 10 lõigete 1 ja 2, artikli 11 lõigete 1 ja 2, artikli 12 lõigete 1 ja 2, artikli 16 lõigete 1 ja 2 ja artikli 17 lõigete 1 ja 2 kohaldamiseks ning teiseks luba nelja kuu võrra pikendada kõnealuse määruse artikli 16 lõigetes 1 ja 2 ning artikli 17 lõigetes 1 ja 2 sätestatud tähtaega (30. september 2021).
                  
               
                     (17)
                  
                  
                     Soome esitatud teabe kohaselt on Soomes jätkuõppe läbimine ja seda tõendava tunnistuse väljaandmine, liidu ühtlustatud koodi „95“ märkimine ja juhi kutsetunnistuste uuendamine, ühtsete ohutustunnistuste uuendamine, ohutuslubade uuendamine, vedureid ja ronge juhtivate vedurijuhtide vedurijuhilubade uuendamine, asjakohaste korraliste kontrollide lõpuleviimine, raudteeveo-ettevõtjate korrapärane läbivaatamine, raudteeveo-ettevõtjate ajutiste tegevuslubade uuendamine, sadamarajatiste turvalisuse hindamine, sadamate turvalisuse hindamise läbivaatamine või sadamate turvalisuse plaanide läbivaatamine ning asjakohaste õppuste tegemine tõenäoliselt pärast 30. juunit 2021 praktiliselt võimatu Soomes COVID-19 leviku tõkestamiseks või piiramiseks võetud meetmete tõttu.
                  
               
                     (18)
                  
                  
                     Eelkõige leiavad Soome ametiasutused, et epidemioloogilist olukorda ei ole võimalik prognoosida ja et olukord võib halveneda. Kõnealuse liikmesriigi sõnul on olukord endiselt ebastabiilne, epideemia ohje varieerub piirkonniti ning COVID-19 viirusesse nakatumine on viimasel ajal suurenenud. Epidemioloogilise olukorra järsk halvenemine Soomes võib põhjustada tõrkeid teatavate tunnistuste, litsentside ja lubade uuendamisel või pikendamisel ning teatavate korraliste kontrollide ja jätkuõppe edasilükkamist.
                  
               
                     (19)
                  
                  
                     Soome esitatud teabe kohaselt on seoses määruse (EL) 2021/267 artikliga 2 COVID-19 leviku tõkestamiseks või piiramiseks võetud meetmete tõttu jätkuõppekursusi piiratud ja tühistatud.
                  
               
                     (20)
                  
                  
                     Eelkõige on Soome ametiasutuste kehtestatud kogunemispiirangud mõjutanud ja mõjutavad jätkuvalt bussi- ja veokijuhtide jätkuõppe korraldamist. Jätkuõpe on korraldatud kaugõppevormis, mille korral õpetaja ja osalejad asuvad eri kohas. Selliste piirangute tõttu on jätkuõppevõimalused piiratud.
                  
               
                     (21)
                  
                  
                     Peale selle on Soome esitatud teabe kohaselt koolitustel osalejate maksimaalne lubatud arv COVID-19 olukorrast olenevalt olnud 6–20 inimest, ja praegu kehtiva korra kohaselt on see kuus inimest. Selliste piirangute tõttu on ka viimasel ajal korraldatud vähe jätkuõpet. Soome sõnul lõpetasid mitmed bussi- ja veokijuhtidele jätkuõpet pakkuvad organisatsioonid ja ettevõtted 2020.–2021. aasta koolitusplaanide koostamise, sest oldi seisukohal, et koolitused tuleb tõenäoliselt tühistada. Seetõttu on jätkuõppe korraldamises mahajäämus.
                  
               
                     (22)
                  
                  
                     Samuti eeldab Soome, et kui piirangud tühistatakse, suureneb nõudlus jätkuõppe järele ning taotletud 4-kuuline pikendamine annaks koolitusteenuse osutajatele aega tegevuse kohandamiseks. COVID-19 olukord paraneb tasapisi ja eeldatavasti suureneb transpordimaht märkimisväärselt, samal ajal kui edasilükatud jätkuõpe tuleb lõpule viia. Soome sõnul peavad ettevõtjad seda koordineerima viisil, mis ei ohusta varustuskindlust ega reisijatevedu, ning see on ajamahukas.
                  
               
                     (23)
                  
                  
                     Soome esitatud teabe kohaselt hõlmab määruse (EL) 2021/267 artikli 2 lõikes 1 sätestatud viiteperioodide pikenduse taotlus selle sätte ja kõnealuse määruse artikli 2 lõigete 3 ja 5 kohaldamiseks ainult viiteperioodi 1. juulist 2021 kuni 31. oktoobrini 2021 ja puudutab üksnes piiratud arvu elukutselisi juhte. Peale selle on enamik juhte, kes sellest pikendatud kehtivusajast kasu saavad, vähemalt ühe korra juba läbinud jätkuõppe ning seega tõendanud oma oskusi ja teadmisi. Lisaks puudutab taotletud pikendus suhteliselt lühikest ajavahemikku ja üksnes määruses (EL) 2021/267 sätestatud viiteperioodi, mitte asjaomaste dokumentide kehtivust. Seega ei tekita taotletud pikendused ebaproportsionaalseid riske transpordiohutusele ega varustuskindlusele.
                  
               
                     (24)
                  
                  
                     Mis puudutab meresõidu ja sadamate turvalisust käsitlevate määruse (EL) 2021/267 artikli 16 lõigete 1 ja 2 ning artikli 17 lõigete 1 ja 2 kohaldamist, siis on Soome esitatud teabe kohaselt meetmed, mida Soome on võtnud COVID-19 pandeemia leviku piiramiseks, mõjutanud korralisi kontrolle ja koolitusi, kuid ei ole nende toimumist välistanud.
                  
               
                     (25)
                  
                  
                     Kõnealuse liikmesriigi esitatud teabe kohaselt on asjaomased kontrollid tehtud kaugkontrolli teel, kui kohapealne kontrollimine ei olnud võimalik. Väiksemad sadamad on pandeemia algusest saadik siiski rakendanud tegevusmudelit, mille kohaselt kõik sadamakülastused on peatatud või on külastajate arvu rangelt piiratud, võimaldades ainult 1–3 külastajat korraga. Suurimad kauba- ja reisisadamad Helsingis, Turus ja Haminas/Kotkas on viiruse edasikandumise vältimiseks rakendanud kahes vahetuses töötamise mudelit. Sedalaadi meetmed piiravad selgelt juurdepääsu sadamatele, mõjutades seeläbi selliste tegevust nagu sadamarajatiste turvalisuse hindamise läbivaatamine, sadamate turvalisuse hindamise läbivaatamine ja sadamate turvalisuse plaani läbivaatamine.
                  
               
                     (26)
                  
                  
                     Samuti on Soome esitatud teabe kohaselt sadamate sujuva toimimise tagamiseks väga oluline, et sadama elutähtsad töötajad ei puutu viirusega kokku ega pea viibima karantiinis. Teatavad tööülesanded eeldavad töökohal viibimist, kuid seda ei ole võimalik tagada, kui elutähtsaid töötajaid ohustab viirusega kokkupuutumine. Seetõttu raskendab elutähtsate töötajate kohalolekut piiravate meetmete võtmine eespool nimetatud sadamarajatiste turvalisuse hindamise läbivaatamist, sadamate turvalisuse hindamise läbivaatamist ja sadamate turvalisuse plaani läbivaatamist.
                  
               
                     (27)
                  
                  
                     Peale selle on Soome ametiasutuste edastatud teabe kohaselt COVID-19 leviku tõkestamiseks võetud meetmete tõttu peatatud ka kaks korda aastas korraldatavad ulatuslikumad õppused, milles peavad osalema eri ametid, näiteks Soome transpordi- ja kommunikatsiooniamet (Transport and Communications Agency), toll, politsei ning tuletõrje- ja päästeteenistus. Kuigi selliseid õppusi on võimalik kavandada veebis, siis sadamas nendeks valmistumine ja seal nende korraldamine põhjustaks suure viirusohu, sest kaasatud inimeste hulk on märkimisväärne. Kõnealuse liikmesriigi sõnul on sadamas tegutsevatel ettevõtjatel tavaliselt väga vähe töötajaid ja neil on palju tööülesandeid. Aastaringse liiklusega sadamates on ettevõtjatel keskmiselt 4–8 haldustöötajat ja kõige väiksematel ettevõtjatel 1–4 töötajat. Seetõttu on iga töötaja sadamategevuses elutähtis.
                  
               
                     (28)
                  
                  
                     COVID-19 pandeemiast tingitud uute töörežiimide kasutuselevõtuga on kaasnenud märkimisväärsel hulgal lisatööd, sest ettevõtjatele tuleb anda suuniseid selle kohta, milliseid meetmeid tuleb võtta, kui teatatakse COVID-19 juhtumist või selle kahtlusest laeval. Olukorrad, kus sadamatöötajad on viirusega kokku puutunud ja viibivad karantiinis, on samuti põhjustanud probleeme ettevõtjate tegevuses, sest teatavate tööülesannete täitmiseks tuleb viibida töökohal.
                  
               
                     (29)
                  
                  
                     Soome ametiasutuste hinnangul peaks COVID-19 pandeemia põhjustatud olukord normaliseeruma järgmise nelja kuu jooksul, mis on suhteliselt lühike ajavahemik. Vaktsineerimine on hästi edenenud ning Soome tervise ja heaolu instituudi (Finnish Institute of Health and Welfare) hinnangute kohaselt on 2021. aasta oktoobri lõpuks täielikult vaktsineeritud märkimisväärne osa elanikkonnast. Nimetatud põhjendustest tulenevalt leiavad Soome ametiasutused, et 4-kuuline tähtaja pikendamine on põhjendatud ja piisav. Samuti võimaldab selline täiendav ajavahemik teatavatel tegevusaladel niiviisil taastuda ja aitab taastada pandeemiaeelset tavaolukorda.
                  
               
                     (30)
                  
                  
                     Soome taotleb üksnes ajavahemiku 1. septembrist 2020 kuni 30. juunini 2021 ja asjakohaste tähtaegade pikendamist, mitte aga määruse (EL) 2021/267 artikli 16 lõikes 2 ning artikli 17 lõigetes 1 ja 2 sätestatud 10-kuuliste ajavahemike pikendamist. Lisaks saab Soome sõnul turvaõppusi siiski korraldada, kuigi väiksemas mahus või veebis. Seega ei tekita taotletud pikendused ebaproportsionaalseid turvalisusriske.
                  
               
                     (31)
                  
                  
                     Soomel tuleks seetõttu lubada nelja kuu võrra pikendada määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) selle sätte ning artikli 2 lõigete 3 ja 5, artikli 16 lõigete 1 ja 2 ning artikli 17 lõigete 1 ja 2 kohaldamiseks ning nelja kuu võrra pikendada kõnealuse määruse artikli 16 lõigetes 1 ja 2 ning artikli 17 lõigetes 1 ja 2 sätestatud tähtaega (30. september 2021).
                  
               
                     (32)
                  
                  
                     Seoses määruse (EL) 2021/267 artikli 9 lõigetega 1 ja 2, artikli 10 lõigetega 1 ja 2, artikli 11 lõigetega 1 ja 2 ning artikli 12 lõigetega 1 ja 2 selgitasid Soome ametiasutused, et kuigi Soomel on väga väike otsene liidusisene rahvusvaheline raudteeliiklus (Tornio Soomes ja Haparanda Rootsis vahel), on väga oluline raudtee-kaubavedu Soome ja Venemaa vahel ning Hiinasse ja Hiinast. Raudteeliiklus on COVID-19 pandeemia ajal osutunud vastupidavaks. Soome ametiasutuste sõnul on rahvusvahelise raudtee-kaubaveo maht pandeemia ajal isegi suurenenud. Seetõttu peavad Soome ametiasutused vajalikuks raudteeliikluse lubade pikendamist.
                  
               
                     (33)
                  
                  
                     Soome esitatud teabe kohaselt peavad Soome ametiasutused vajalikuks ohutuslubade kehtivuse pikendamise tagamist, sest selliste lubade arv on suurim ja nõutav on ka korraline kontroll.
                  
               
                     (34)
                  
                  
                     Soome ametiasutused teavitasid komisjoni ka sellest, et konkreetne raudtee-ettevõtja on rakendanud tegevusmudelit, mis võimaldab kavandatud ajakava raames korraldada pädevuse tõendamist ka erandlikel asjaoludel. Samuti selgitas kõnealune liikmesriik, et eeldab, et ajavahemikus 1. juulist 2021 kuni 31. oktoobrini 2021 uuendatakse või taotletakse väga vähe tunnistusi, litsentse ja lube.
                  
               
                     (35)
                  
                  
                     Hoolimata mitmest taotlusest saada konkreetset teavet ja lisaselgitusi seoses vajadusega pikendada nelja kuu võrra määruse (EL) 2021/267 artikli 9 lõigetes 1 ja 2, artikli 10 lõigetes 1 ja 2, artikli 11 lõigetes 1 ja 2 ning artikli 12 lõigetes 1 ja 2 sätestatud ajavahemikku (1. september 2020 kuni 30. juuni 2021), ei ole komisjon saanud vajalikku teavet, et hinnata Soome ametiasutuste esitatud põhjendatud taotlust kõnealuse määruse artikli 9 lõike 4, artikli 10 lõike 4, artikli 11 lõike 4 ja artikli 12 lõike 5 kohaselt.
                  
               
                     (36)
                  
                  
                     Komisjon on seisukohal, et Soome ei ole esitanud konkreetset teavet põhjuste kohta, miks määruse (EL) nr 2021/261 artikli 9 lõigetes 1 ja 2 osutatud ühtsete ohutustunnistuste uuendamine, artikli 10 lõigetes 1 ja 2 osutatud ohutustunnistuste või ohutuslubade uuendamine, artikli 11 lõigetes 1 ja 2 osutatud tegevuslubade uuendamine ja korraliste kontrollide lõpuleviimine ning artikli 12 lõigetes 1 ja 2 osutatud korrapäraste läbivaatamiste tegemine või tegevuslubade peatamise lõpetamine või uute tegevuslubade väljaandmine, juhul kui tegevusload on tunnistatud kehtetuks, on tõenäoliselt pärast 30. juunit 2021 praktiliselt võimatu Soomes COVID-19 leviku tõkestamiseks või piiramiseks võetud meetmete tõttu. Kõnealune liikmesriik ei esitanud ka teavet selle kohta, miks taotletud pikendused ei tekita ebaproportsionaalseid riske raudteetranspordi ohutusele ega varustuskindlusele.
                  
               
                     (37)
                  
                  
                     Kuigi Soome on edastanud teatavat teavet pandeemia leviku piiramiseks võetud meetmete kohta, mis võivad mõjutada kogu transpordisektorit, ei ole kõnealune liikmesriik esitanud teavet selle kohta, kuidas need meetmed on konkreetselt mõjutanud litsentside ja lubade uuendamist või määruse (EL) 2021/267 artikli 9 lõigetes 1 ja 2, artikli 10 lõigetes 1 ja 2, artikli 11 lõigetes 1 ja 2 ning artikli 12 lõigetes 1 ja 2 osutatud tegevuse lõpuleviimist. Eelkõige ei ole esitatud konkreetset teavet meetmete kohta, mis mõjutavad vedurijuhilubade uuendamist, ega raudteeohutust käsitlevate sätete kohta. Samuti ei ole komisjon saanud konkreetset teavet määruse (EL) 2021/267 artiklis 12 osutatud ajavahemiku pikendamise vajaduse kohta.
                  
               
                     (38)
                  
                  
                     Komisjonil ei ole võimalik järeldada, et nende sätete nõuded on täidetud või et taotletud pikendused ei tekita ebaproportsionaalseid riske raudteetranspordi ohutusele ega varustuskindlusele. Seetõttu ei tuleks Soomel lubada pikendada määruse (EL) 2021/267 artikli 9 lõigetes 1 ja 2, artikli 10 lõigetes 1 ja 2, artikli 11 lõigetes 1 ja 2 ning artikli 12 lõigetes 1 ja 2 sätestatud ajavahemikku (1. september 2020 kuni 30. juuni 2021).
                  
               
                     (39)
                  
                  
                     Soome on nõustunud sellega, et käesolev otsus võetakse vastu ja tehakse teatavaks inglise keeles,
                  
               ON VASTU VÕTNUD KÄESOLEVA OTSUSE:
         
            Artikkel 1
            Soomel lubatakse pikendada tähtaegu järgmiselt:
            
                        (a)
                     
                     
                        nelja kuu võrra määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) kõnealuse määruse artikli 2 lõigete 1 ja 3 kohaldamiseks;
                     
                  
                        (b)
                     
                     
                        nelja kuu võrra kõnealuse määruse artikli 2 lõikes 5, artikli 16 lõigetes 1 ja 2 ning artikli 17 lõigetes 1 ja 2 sätestatud ajavahemikku (1. september 2020 kuni 30. juuni 2021);
                     
                  
                        (c)
                     
                     
                        kuni 31. jaanuarini 2022 kõnealuse määruse artikli 16 lõigetes 1 ja 2 ning artikli 17 lõigetes 1 ja 2 sätestatud tähtaega 30. september 2021.
                     
                  
         
            Artikkel 2
            Soomel ei lubata nelja kuu võrra pikendada määruse (EL) 2021/267 artikli 9 lõigetes 1 ja 2, artikli 10 lõigetes 1 ja 2, artikli 11 lõigetes 1 ja 2 ning artikli 12 lõigetes 1 ja 2 sätestatud ajavahemikku (1. september 2020 kuni 30. juuni 2021).
         
         
            Artikkel 3
            Käesolev otsus on adresseeritud Soome Vabariigile.
         
         
            Brüssel, 8. juuli 2021
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 60, 22.2.2021, lk 1.
         
            (2)  Euroopa Parlamendi ja nõukogu 15. juuli 2003. aasta direktiiv 2003/59/EÜ reisijate- või kaubaveol kasutatavate teatavate maanteesõidukite juhtide alus- ja jätkuõppe kohta ning nõukogu määruse (EMÜ) nr 3820/85 ja nõukogu direktiivi 91/439/EMÜ muutmise ja nõukogu direktiivi 76/914/EMÜ kehtetuks tunnistamise kohta (ELT L 226, 10.9.2003, lk 4).
         
            (3)  Euroopa Parlamendi ja nõukogu 11. mai 2016. aasta direktiiv (EL) 2016/798 raudteeohutuse kohta (ELT L 138, 26.5.2016, lk 102).
         
            (4)  Euroopa Parlamendi ja nõukogu 29. aprilli 2004. aasta direktiiv 2004/49/EÜ ühenduse raudteede ohutuse kohta, millega muudetakse nõukogu direktiivi 95/18/EÜ raudtee-ettevõtjate litsentseerimise kohta ja direktiivi 2001/14/EÜ raudteeinfrastruktuuri läbilaskevõime jaotamise ning raudteeinfrastruktuuri kasutustasude kehtestamise ja ohutuse sertifitseerimise kohta (raudteede ohutuse direktiiv) (ELT L 164, 30.4.2004, lk 44).
         
            (5)  Euroopa Parlamendi ja nõukogu 31. märtsi 2004. aasta määrus (EÜ) nr 725/2004 laevade ja sadamarajatiste turvalisuse tugevdamise kohta (ELT L 129, 29.4.2004, lk 6).